CELEX: 52020PC0279
Language: sk
Date: 2020-06-26
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie Rady (EÚ) 2018/1696 o pravidlách fungovania výberovej komisie podľa článku 14 ods. 3 nariadenia Rady (EÚ) 2017/1939

EURÓPSKA KOMISIA
            V Bruseli26. 6. 2020
            COM(2020) 279 final
            2020/0133(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie Rady (EÚ) 2018/1696 o pravidlách fungovania výberovej komisie podľa článku 14 ods. 3 nariadenia Rady (EÚ) 2017/1939
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Nariadenie Rady (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry, Rada prijala 12. októbra 2017 a nadobudlo účinnosť 20. novembra 2017.
            
            
               V súlade s článkom 20 nariadenia Rady (EÚ) 2017/1939 Komisia zodpovedá za zriadenie a počiatočné administratívne fungovanie Európskej prokuratúry dovtedy, kým Európska prokuratúra nebude schopná plniť vlastný rozpočet.
            
            
               Predpokladom zriadenia Európskej prokuratúry (EPPO) je výber a vymenovanie jej členov a zamestnancov, konkrétne európskych prokurátorov, ktorí s spolu s hlavným európskym prokurátorom tvoria kolégium EPPO. Kolégium EPPO musí prijať viacero kľúčových rozhodnutí všeobecnej povahy, bez ktorých Európska prokuratúra nemôže začať svoju činnosť. Patria medzi ne napríklad prijatie vnútorného rokovacieho poriadku EPPO, ako aj podmienok zamestnávania európskych delegovaných prokurátorov a vymenovanie európskych delegovaných prokurátorov a administratívneho riaditeľa.
            
            
               V článku 16 ods. 1 nariadenia Rady (EÚ) 2017/1939 sa uvádza, že každý členský štát nominuje troch uchádzačov, a) ktorí sú aktívnymi členmi prokuratúry alebo súdnictva príslušného členského štátu, b) ktorých nezávislosť je nespochybniteľná, a c) ktorí majú kvalifikáciu požadovanú na obsadenie najvyšších prokurátorských alebo sudcovských funkcií vo svojich členských štátoch a relevantné praktické skúsenosti z vnútroštátnych právnych systémov, finančného vyšetrovania a medzinárodnej justičnej spolupráce v trestných veciach.
            
            
               Okrem toho sa v článku 16 ods. 2 nariadenia Rady (EÚ) 2017/1939 uvádza, že Rada po doručení odôvodneného stanoviska výberovej komisie podľa článku 14 ods. 3 nariadenia Rady (EÚ) 2017/1939 vyberie a vymenuje jedného z uchádzačov do funkcie európskeho prokurátora za daný členský štát. Ak výberová komisia zistí, že uchádzač nespĺňa podmienky, ktoré sa požadujú na výkon povinností európskeho prokurátora, jej stanovisko je pre Radu záväzné.
            
            
               Rada 13. júla 2018 prijala vykonávacie rozhodnutie Rady (EÚ) 2018/1696 o pravidlách fungovania výberovej komisie podľa článku 14 ods. 3 nariadenia Rady (EÚ) 2017/1939.
            
            
               V pravidle VII bode 2. týchto pravidiel fungovania sa uvádza, že výberová komisia uskutoční pohovor s uchádzačmi, ktorých členské štáty nominovali na funkciu európskeho prokurátora, a sformuluje stanovisko ku kvalifikácii uchádzačov na plnenie úloh európskych prokurátorov. Výberová komisia výslovne uvedie, či uchádzač spĺňa alebo nespĺňa podmienky uvedené v článku 16 ods. 1 nariadenia Rady (EÚ) 2017/1939 a, ak uchádzač tieto podmienky nespĺňa, prostredníctvom svojho sekretariátu požiada príslušný členský štát, aby nominoval zodpovedajúci počet nových kandidátov. Výberová komisia následne určí poradie uchádzačov podľa ich kvalifikácie a skúseností. Poradie zohľadňuje preferenciu výberovej komisie a pre Radu nie je záväzné.
            
            
               Dôsledkom tohto pravidla je, že ak členský štát v primeranom čase neposkytne troch spôsobilých uchádzačov, výberová komisia nemôže Rade poskytnúť odôvodnené stanovisko k uchádzačom a výberové konanie nie je možné ukončiť. To by Rade mohlo zabrániť v tom, aby včas vymenovala európskeho prokurátora za tento členský štát, a následne by to mohlo spôsobiť oneskorenie zriadenia a začatia fungovania Európskej prokuratúry.
            
            
               Skúsenosti z výberového konania prvých európskych prokurátorov ukazujú, že jednotlivé členské štáty môžu čeliť závažným ťažkostiam pri určovaní a nominovaní vhodných uchádzačov, a že v niektorých výnimočných prípadoch môže byť objektívne nemožné v primeranej lehote nominovať potrebný počet spôsobilých uchádzačov.
            
            
               Cieľom tohto návrhu je umožniť výberovej komisii predložiť Rade odôvodnené stanovisko len v súvislosti s dvoma spôsobilými uchádzačmi, a to vo výnimočných a riadne odôvodnených prípadoch, t. j. keď sa dostatočne preukáže, že pre členský štát nie je napriek vynaloženiu všetkého potrebného úsilia vzhľadom na výnimočné okolnosti, v ktorých sa nachádza, objektívne možné nájsť v primeranom čase tretieho spôsobilého uchádzača. Za týchto okolností by výberová komisia mohla Rade zaslať odôvodnené stanovisko len v súvislosti s dvoma spôsobilými uchádzačmi a Rada by mohla ďalej postupovať na základe tohto stanoviska.
            
            
               •Súlad s existujúcimi ustanoveniami v tejto oblasti politiky
            
            
               
                  Zriadenie Európskej prokuratúry sa stanovuje v článku 86 ZFEÚ. Európska prokuratúra bude prvým orgánom EÚ s právomocami vyšetrovať a trestne stíhať trestné činy, ktoré poškodzujú finančné záujmy Únie, a bude úplne novým subjektom v európskej justičnej oblasti. Očakáva sa, že existencia Európskej prokuratúry povedie k dôslednejšej a účinnejšej politike trestného stíhania trestných činov, ktoré ovplyvňujú rozpočet EÚ, čo povedie k väčšiemu počtu trestných stíhaní, odsúdení a vyššej úrovni odrádzania od páchania trestných činov a vymáhania podvodne čerpaných finančných prostriedkov Únie.
               
               
                  Predložením tohto návrhu na zmenu vykonávacieho rozhodnutia Rady (EÚ) 2018/1696 Komisia plní svoju povinnosť podľa článkov 20, 14 ods. 3 a 16 ods. 2 nariadenia Rady 2017/1939. Tento návrh umožní uskutočniť a ukončiť potrebné postupy výberu a vymenovania európskych prokurátorov Európskej prokuratúry a včas začať aktivity prokuratúry. Tento návrh je preto plne v súlade s existujúcimi ustanoveniami v príslušnej oblasti politiky.
               
            
            
               •Súlad s ostatnými politikami Únie
            
            
               
                  Táto iniciatíva je v súlade s ostatnými politikami Únie a legislatívnym vývojom zameraným na posilnenie ochrany finančných záujmov Únie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
         
         
            
               •Právny základ
            
            
               
                  Návrh sa zakladá na článku 291 ZFEÚ v spojení s článkom 14 ods. 3 a článkom 16 ods. 2 nariadenia Rady (EÚ) 2017/1939.
               
            
            
               •Subsidiarita (v prípade inej ako výlučnej právomoci)
            
            
               
                  Prijímať a meniť pravidlá fungovania výberovej komisie stanovenej v článku 14 ods. 3 nariadenia Rady (EÚ) 2017/1939 môžu len inštitúcie Únie na základe vykonávacej právomoci, a takéto prijatie a zmena je teda svojou povahou výlučnou právomocou, na ktorú sa nevzťahuje zásada subsidiarity.
               
            
            
               •Proporcionalita
            
            
               
                  Tento návrh sa obmedzuje na to, čo je nevyhnutné na dosiahnutie navrhovaných cieľov, a preto je v súlade so zásadou proporcionality. Tento návrh priamo súvisí s nadobudnutím účinnosti nariadenia Rady (EÚ) 2017/1939 a je nevyhnutný na zabezpečenie rýchleho zriadenia a začatia fungovania Európskej prokuratúry.
               
            
            
               •Výber nástroja
            
            
               
                  Tento právny nástroj sa stanovuje v článku 14 ods. 3 v spojení s článkom 16 ods. 2 nariadenia Rady (EÚ) 2017/1939.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               
                  Vzhľadom na cielený a obmedzený charakter tohto návrhu a skutočnosť, že je v súlade s povinnosťou, ktorá bola Komisii uložená článkom 14 ods. 3 v spojení s článkom 16 ods. 2 nariadenia Rady 2017/1939, neboli vykonané hodnotenia ex post, konzultácie so zainteresovanými stranami ani posúdenia vplyvu.
               
            
            
               4.VPLYV NA ROZPOČET
            
            
               
                  Návrh nemá žiadny vplyv na rozpočet.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Vzhľadom na charakter tohto opatrenia vykonávanie nie je potrebné.
               
            
            
               •Vysvetľujúce dokumenty (v prípade smerníc)
            
            
               
                  Tento návrh si nevyžaduje vysvetľujúce dokumenty o transpozícii.
               
            
            
               •Podrobné vysvetlenie konkrétnych ustanovení návrhu
            
            
               Navrhovaná zmena by výberovej komisii umožnila, aby predložila Rade odôvodnené stanovisko len v súvislosti s dvoma spôsobilými uchádzačmi, a to vo výnimočných a riadne odôvodnených prípadoch, t. j. keď sa dostatočne preukáže, že pre členský štát nie je napriek vynaloženiu všetkého potrebného úsilia vzhľadom na výnimočné okolnosti, v ktorých sa nachádza, objektívne možné nájsť v primeranom čase tretieho spôsobilého uchádzača. Za týchto okolností by výberová komisia mohla Rade zaslať odôvodnené stanovisko len v súvislosti s dvoma spôsobilými uchádzačmi a Rada by mohla ďalej postupovať na základe tohto stanoviska.
            
            
               2020/0133 (NLE)
            
         
         
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie Rady (EÚ) 2018/1696 o pravidlách fungovania výberovej komisie podľa článku 14 ods. 3 nariadenia Rady (EÚ) 2017/1939
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry
                  1
               , a najmä na jeho článok 14 ods. 3,
            
            
               so zreteľom na návrh Európskej komisie,
            
            
               keďže:
            
            
               (1)Európska prokuratúra bola zriadená s cieľom vyšetrovať, stíhať a postaviť pred súd páchateľov a spolupáchateľov trestných činov poškodzujúcich finančné záujmy Únie.
            
            
               (2)V nariadení (EÚ) 2017/1939 sa stanovuje, že Rada vymenuje európskeho prokurátora spomedzi troch kvalifikovaných uchádzačov nominovaných každým členským štátom po doručení odôvodneného stanoviska výberovej komisie podľa článku 14 ods. 3 uvedeného nariadenia.
            
            
               (3)Výber a vymenovanie európskych prokurátorov, ktorí spolu s hlavným európskym prokurátorom tvoria kolégium Európskej prokuratúry, je predpokladom pre zriadenie Európskej prokuratúry.
            
            
               (4)Rada 13. júla 2018 prijala vykonávacie rozhodnutie Rady (EÚ) 2018/1696 o pravidlách fungovania výberovej komisie podľa článku 14 ods. 3 nariadenia Rady (EÚ) 2017/1939
                  2
               .
            
            
               (5)V pravidle VII bode 2 uvedených pravidiel fungovania sa stanovuje, že výberová komisia na základe svojich zistení z preskúmania prihlášky a pohovoru sformuluje stanovisko ku kvalifikácii uchádzačov na plnenie úloh európskych prokurátorov a výslovne uvedie, či uchádzač spĺňa alebo nespĺňa podmienky uvedené v článku 16 ods. 1 nariadenia (EÚ) 2017/1939. Výberová komisia musí uviesť dôvody svojho stanoviska. V prípade, že nominovaní uchádzači nespĺňajú podmienky stanovené v článku 16 ods. 1 nariadenia (EÚ) 2017/1939, v tom istom pravidle sa stanovuje, že výberová komisia prostredníctvom svojho sekretariátu požiada príslušný členský štát, aby nominoval zodpovedajúci počet nových kandidátov.
            
            
               (6)Ako výnimku z tohto pravidla by výberová komisia mala mať možnosť predložiť Rade odôvodnené stanovisko len v súvislosti s dvoma spôsobilými uchádzačmi, a to v riadne odôvodnených prípadoch, t. j. keď sa dostatočne preukáže, že pre členský štát nie je napriek vynaloženiu všetkého potrebného úsilia vzhľadom na výnimočné okolnosti, v ktorých sa nachádza, objektívne možné nájsť v primeranom čase tretieho spôsobilého uchádzača. V takejto situácii by výberová komisia mala mať možnosť predložiť Rade svoje stanovisko v súvislosti s dvoma spôsobilými kandidátmi a Rada môže pristúpiť k vymenovaniu na základe zoznamu iba dvoch spôsobilých uchádzačov.
            
            
               (7)Vykonávacie rozhodnutie Rady (EÚ) 2018/1696 by sa malo zodpovedajúcim spôsobom zmeniť.
            
            
               (8)S cieľom zabezpečiť včasné začatie činnosti Európskej prokuratúry by toto vykonávacie nariadenie malo nadobudnúť účinnosť dňom nasledujúcim po jeho uverejnení,
            
            
            
               PRIJALA TOTO ROZHODNUTIE:
            
            
               Článok 1
            
            
               V prílohe k vykonávaciemu rozhodnutiu Rady (EÚ) 2018/1696 o pravidlách fungovania výberovej komisie podľa článku 14 ods. 3 nariadenia Rady (EÚ) 2017/1939 sa v pravidle VII bode 2 po druhom odseku vkladá tento odsek:
            
         
         
            
               „Výnimočne, ak sa dostatočne preukáže, že pre členský štát nie je napriek vynaloženiu všetkého potrebného úsilia vzhľadom na výnimočné okolnosti, v ktorých sa nachádza, objektívne možné nájsť v primeranom čase tretieho spôsobilého uchádzača, môže výberová komisia po porade s dotknutým členským štátom a na základe dostatočných dôvodov poskytnúť Rade odôvodnené stanovisko len v súvislosti s dvoma spôsobilými uchádzačmi.“
            
            
               Článok 2
            
            
               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 283, 31.10.2017, s. 1.
               
               
                  
                     (2)
                  
                        Ú. v. EÚ L 282, 12.11.2018, s. 8 – 12.